„EMLÉKEINK A JÖVŐ ZÁLOGA”

Thúry György Kereskedelmi Szakközépiskola Nagykanizsa

A projekt feladatait és célkitűzéseit szakköri keretek között valósítottuk meg, a szakköri heteken 2 órában.

Az eredetileg tervezett 10 foglalkozás helyett 16 alkalommal.

A szakkör tagjai 9-12. osztályos tanulók közül kerültek ki, önkéntes jelentkezés alapján.

A szakköri foglalkozásokon rendszeresen részt vevő 16 tanulón kívül több alkalommal más tanulók is bekapcsolódtak a munkába.

Foglalkozásainkon, egyéb rendezvényeinken a tolerancia és a hozzá kapcsolódó kérdések, jelenségek voltak a középpontban.

A fejlesztendő készségeket megítélésem szerint sikerült elérni, kitűzött céljainkat megvalósítottuk.

Az éves munka befejezésekor azt látom, hogy tanulóink előtt világossá vált a tolerancia kifejezés értelme, a másságot elfogadják. Kialakult bennük az empátia, a közösségi gondolkodás, a mások, a másik tiszteletének érzése. Nyitottabbá váltak a mások problémájának megértése iránt.

Ezeknek az eléréséhez a legkülönbözőbb tevékenységeket folytattuk. Az elméleti jellegű szakköri foglalkozásokon az általam legalapvetőbbnek tartott fogalmakat /tolerancia, nemzet, nemzeti kisebbség, nemzetiség, szórványkisebbség, nacionalizmus, sovinizmus, rasszizmus, fajelmélet, antiszemitizmus, holokauszt/ értelmeztük. A módszer leggyakrabban az volt, hogy a tanulók előre kaptak feladatokat is, mivel a kapcsolódó szaktárgyi alapismeretek megszerzésében még nem jutottak el az anyagban a téma megértéséhez szükséges tantárgyi alapismeretek tanulásáig.

Az elmélyítést szolgálták a fogalmakhoz kapcsolódó szituációs játékok is.

Nagyon sokat segített látókörük bővítésében a HDKE-ben két alkalommal tett kirándulásunk is. A második alkalommal /2012. május 25./ a szakkörben végzett munkájuk jutalmaként színházlátogatáson vett részt nyolcan.

Mindkét alkalommal intézményünk nem szakköri tag tanulóin kívül többen is részt vettek a kiránduláson. Ennek az volt a célja, hogy iskolánkban bővítsük azon tanulók körét, akik a többségnél jártasabbak legyenek a témában. Élménybeszámolóil igazolták az előzetes várakozásomat.

Arra törekedtem, hogy / a szakkör munkájába bekapcsolódó kollégákkal/ a lehető legszélesebb területről szerezzenek a tanulók a témában ismereteket.

Így felhasználtunk irodalom-, zene-, képző-, filmművészeti alkotásokat is, amelyeknek témája, tartalma alkalmas volt megszerzendő ismereteink elméleti alapjainak bővítésére.

Megtekintettük, többek között, a Jób lázadása, Schindler listája, A zongorista c. filmeket.

A Potyautas című film teljes feldolgozása a két szakköri óránál jóval több időt vett igénybe, ezt az időtöbbletet tanulóink szívesen vállalták.

A képzőművészetekből Ország Lili munkásságát ismerték meg a szakkör tagjai a legrészletesebben.

Az irodalomból a számos kínálkozó lehetőség közül Radnóti, Pilinszky, Márai alkotásai álltak a középpontban.

Külsős előadó két alkalommal tartott szakköri foglalkozást.2011 novemberében Boda Zsuzsanna tanárnő a jeruzsálemi Yad Vashen Intézetet mutatta be, diavetítéssel egybekapcsolva.

2012 áprilisában Pécsi Tibor a HDKE munkatársa készítette fel a tanulókat a tárlatvezetésre.

Ebben a tanévben a holokauszt áldozatairól való megemlékezést az „Auschwitz Album” anyagának kiállításával kötöttük egybe. A kiállításon a Pécsi Tibor által felkészített tanulóink végezték a tárlatvezetést. A kapcsolódó iskolai műsorban is részt vettek tanulóink. A kiállítást iskolánk tanulóin kívül a város más intézményeinek tanulói is megtekintették.

2012. április 20-án két tanulónk /Szukics Martin, Németh Márk/ részt vett a Páva utcai zsinagógában Izrael állam nagykövetének jelenlétében a holokausztról szóló konferencián.

Vendéglátó iskola lévén a zsidó konyha ételeiből is kaptak ízelítőt tanítványaink.

Feldolgoztuk a magyarországi cigányság helyzetének legjellemzőbb elemeit is.

Munkánkat a helyi televízió és a regionális sajtó is ismertette. A Zalai Hírlapban a szakkör munkájáról megjelent képes riport után tanulóinkat és személy szerint engem is a krucinfo.hu-n otromba, minden szakmai alapot nélkülöző támadás ért, sőt engem személy szerint még egy Ausztráliából érkezett, természetesen névtelen, levélben is gyaláztak. Természetesen a zsidósággal együtt.

A fentiek ellenére a szakkör éves munkáját eredményesnek ítélem, úgy értékelem, hogy kitűzött céljainkat elértük. Ezt a záráskor a szakkör tanulóinak megnyilatkozásai is mege3rősítették bennem.

Göncz Ferenc